b'\n_START_ARTICLE_\nTephrocactus\n_START_SECTION_\nIzvor imena\n_START_PARAGRAPH_\nRodovno ime Tephrocactus izhaja iz gr\xc5\xa1\xc4\x8dine: tefra - pepel (zaradi sivih \xc4\x8dlenkov pri nekaterih vrstah) in cactos - kaktus.\n_START_SECTION_\nOpis rastline\n_START_PARAGRAPH_\nStebla so \xc4\x8dlenkasta, valjaste ali jaj\xc4\x8daste oblike, sivo rjavkasto zelene barve. Korenine so vlaknaste. Velikost rastline je odvisna od vrste in je med 30 in 60 cm v vi\xc5\xa1ino, le redko do 100 cm. Mladi poganjki po\xc5\xbeenejo ve\xc4\x8dinoma na vrhu ali tik pod vrhom segmentov. So redko razvejani, ker \xc4\x8dlenki pogosto prehitro odpadejo. Odpadli \xc4\x8dlenki se ukoreninijo, zato lahko tvorijo rastline velike skupine._NEWLINE_Iz areol izra\xc5\xa1\xc4\x8dajo \xc5\xa1\xc4\x8detine, glohide in bodice. Cvetovi so zvon\xc4\x8daste oblike bele, rumene, ro\xc5\xbenate ali rde\xc4\x8de barve, odvisno od vrste. Odpirajo se le pri dnevni son\xc4\x8dni svetlobi. Plodovi so obdani z glohidami, redko tudi z bodicami. Semena so rumeno bele do rjave barve, razli\xc4\x8dnih velikosti in bo\xc4\x8dno stisnjena.'